แนวโน้มดัชนีเช้าแกว่งกรอบจำกัด
นักวิเคราะห์ฯคาดตลาดหุ้นไทยเช้านี้แกว่งตัวในกรอบแคบๆ หลังการเจรจาหนี้กรีซไม่ได้ข้อยุติ ส่งผลให้ตลาดหุ้นทั่วโลกปรับลดลง
25 ม.ค. 2555

นักวิเคราะห์ฯคาดตลาดหุ้นไทยเช้านี้แกว่งตัวในกรอบแคบๆ หลังการเจรจาหนี้กรีซไม่ได้ข้อยุติ ส่งผลให้ตลาดหุ้นทั่วโลกปรับลดลง
นายอภิชาติ ผู้บรรเจิดกุล นักวิเคราะห์สำนักวิจัย บล. ทิสโก้ จำกัด กล่าวว่า ภาวะตลาดหุ้นไทยเช้านี้ มีโอกาสแกว่งตัวผันผวนในกรอบแคบๆ หลังการเจรจาแก้ไขวิกฤติหนี้กรีซชะงักงัน และการเปิดเผยผลประกอบการของบริษัทชั้นนำสร้างความผิดหวังให้กับนักลงทุนกดดันตลาด 
ขณะที่ตลาดหุ้นภูมิภาคกลับมาทยอยเปิดทำการหนุนให้มีแรงซื้อกลับมา โดยเฉพาะการกลับมาซื้อของ Fund Flow สนับสนุนตลาดยืนในแดนบวกแต่ในกรอบจำกัดเท่านั้น เพราะประเด็นกรีซยังเป็นประเด็นที่ถ่วงตลาด
อย่างไรก็ตามประเมินว่า ตลาดคงไม่ไปไหนแม้จะมีปัจจัยภายในประเทศหนุนบ้าง จากการประชุมคณะกรรมการนโยบายการเงิน(กนง.)ในวันนี้ ซึ่งตลาดคาดการณ์ว่ากนง. จะลดอัตราดอกเบี้ยนโยบาย 0.25% นั้นน่าจะส่งผลต่อแรงซื้อกลุ่มอสังหาริมทรัพย์ กลุ่มเช่าซื้อ แนะเลือกลงทุนในหุ้นรายตัว  พร้อมให้แนวรับ 1,055 - 1,060 จุด แนวต้าน 1,070 จุด